text: जामनगर: गुजरात में टीम इंडिया के क्रिकेटर रविंद्र जडेजा की पत्नी रीवा सोलंकी से पुलिस जवान की बदसलूकी का मामला सुर्खियों में आ गया है. जडेजी की पत्नी जिस बीएमडब्ल्यू कार को चला रही थीं उस कार से एक बाइक सवार पुलिस जवान को ठोकर लग गई और फिर कहा-सुनी में हाथा-पाई हो गई. जामनगर के एसपी प्रदीप शेजुल ने कहा है कि पुलिस वाले के खिलाफ मामला दर्ज कर लिया गया है और विभागीय कार्यवाही भी की जाएगी. लेकिन इस मामले में सबसे चौंकाने वाली बात ये सामने आई है कि रीवा सोलंकी जिस कार को चला रही थीं उसके नंबर प्लेट पर कोई नंबर ही नहीं था. कानूनन कोई भी कार बिना रजिस्ट्रेशन नंबर के सड़क पर नहीं उतर सकती. इससे सवाल खड़ा हुआ है कि क्या रविंद्र जडेजा और उनकी पत्नी देश के राष्ट्रपति रामनाथ कोविंद से भी बड़े वीआईपी हैं कि वो बिना नंबर प्लेट की गाड़ी को दौड़ाएंगे और कानून उनके खिलाफ चुप्पी साध लेगा.